ไทยสมุทรฯโชว์เบี้ยโตทะลุ52%
ผลตอบแทนลงทุนเฉียด7%ครึ่งปีหลังรุกหาตัวแทนใหม่
17 ก.ค. 2555

ผลตอบแทนลงทุนเฉียด7%ครึ่งปีหลังรุกหาตัวแทนใหม่
ไทยสมุทรฯ แรง 6 เดือนแรกทำยอดขายลูกค้ารายใหม่พุ่ง 52% คาดมีสิทธิทะลุ 5,000 ล้านบาท
นางนุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า 6 เดือนแรกของปีนี้ตัวแทนทำผลงานได้ดีเกินคาด โดยมีเบี้ยประกันชีวิตใหม่ 2,253 ล้านบาท เพิ่มขึ้น 52% จากปกติยอดขายจะมีเข้ามามากช่วงครึ่งปีหลัง หากยังทำผลงานได้ดีต่อเนื่องตลอดทั้งปีคาดว่าเบี้ยลูกค้ารายใหม่อาจถึง 5,000 ล้านบาท
อย่างไรก็ตาม บริษัทยังไม่ได้ปรับเป้าหมายเบี้ยใหม่ยังคงไว้ที่ระดับ 4,500 ล้านบาท เพิ่มขึ้น 30% เท่าเดิม เพื่อไม่ให้เป็นการกดดันตัวแทนมากเกินไป ส่วนเบี้ยต่ออายุมีจำนวน 5,174 ล้านบาท เพิ่มขึ้น 10% รวมเบี้ยรับ 6 เดือนแรก 7,426 ล้านบาท เพิ่มขึ้น 20% โดย 86% ของรายได้ทั้งหมดมาจากช่องทางตัวแทนประกันชีวิต
สำหรับด้านการลงทุน บริษัทมีสินทรัพย์ลงทุนประมาณ 6 หมื่นล้านบาท สามารถสร้างผลตอบแทนจากการลงทุนได้ถึง 6.59% ซึ่งสูงกว่าเป้าหมายทั้งปีที่ตั้งไว้ 6.2% ซึ่งเป็นผลมาจากผลตอบแทนดอกเบี้ยที่เพิ่มสูงขึ้น และการลงทุนในหุ้น
ทั้งนี้ บริษัทมีการลงทุนในพันธบัตรรัฐบาล 40% ลงทุนในหุ้นกู้เอกชน 18% ที่ให้อัตราผลตอบแทนที่ดีและได้รับการจัดอันดับความน่าเชื่อถือตั้งแต่ระดับเอขึ้นไป ลงทุนในเงินฝาก 10% และสินเชื่ออสังหาริมทรัพย์ 14% ส่วนหุ้นลงทุนเพียง 2% เท่านั้น 
นางนุสรา เปิดเผยว่า บริษัทได้แปรสภาพเป็นบริษัทมหาชนเมื่อวันที่ 10 ก.ค.ที่ผ่านมา แต่ไม่มีแผนที่จะเข้าจดทะเบียนในตลาดหลักทรัพย์ ซึ่ง 6 เดือนหลังของปีนี้เน้นรับสมัครตัวแทนรุ่นใหม่ให้มากขึ้น โดยการจัดกิจกรรมสร้างโอกาสใหม่กับไทยสมุทรฯเพื่อหาตัวแทนใหม่ให้ได้ 5,000 คนตามเป้าหมายที่วางไว้
“6 เดือนแรกเรามีตัวแทนใหม่ 1,739 คน และมีการเปิดสำนักงานตัวแทนไปแล้ว 53 แห่ง จากเป้าหมาย 100 แห่ง ที่จะต้องทำให้ได้” นางนุสรา กล่าว
นายอรรถพงศ์ จินตรักษ์กิติ ผู้อำนวยการฝ่ายอาวุโส ฝ่ายสรรหาและบริหารตัวแทน บริษัท ไทยสมุทรประกันชีวิต กล่าวว่า ยอดขายที่เพิ่มขึ้นอย่างมากเป็นผลมาจากตัวแทนสามารถขายประกันชีวิตได้ตามความต้องการของลูกค้ามากขึ้น จากเดิมที่มีความถนัดในการขายประกันแบบอุตสาหกรรม ที่เก็บเบี้ยรายเดือน ซึ่งทุนประกันชีวิตไม่สูงมาก
“ปัจจุบันเบี้ยรับรวมระหว่างเบี้ยอุตสาหกรรมที่เก็บรายเดือน กับเบี้ยสามัญที่เก็บเบี้ยรายปีใกล้เคียงกันมากแล้ว ถือว่าตัวแทนทำได้ดีขึ้นอย่างต่อเนื่อง” นายอรรถพงศ์ กล่าว